De öllste Sähn, Herr Hirsch, de makte
Ganz nüdlich in Philosophie;
De tweite Sähn, Herr Itzig, strakte
Sick mit Mamsells un Hun'n un Pird'
Un güng mit Ridpitsch un mit Sporn,
As wenn de Pitsch em antrut word'n,
De Sporn mit em geburen wir.
Un wat de drüdd nu was, Manasse,
Dat was en groten Fläutenspeler,
En groten Hun'n- un Kattenquäler
Un einen groten Dichter was'e
Un was en Leiwling von de Kallen.
De jüngst nu äwerst, Benjamin,
Dat was de Upverklärtst von allen;
De Schinken von drei fette Swin
Un Mettwurst, Speck un suren Aal,
Kort, wat en annern Minschenmagen
Nich minschenmäglich tau verdragen,
Dat fratt hei allens in sick dal.
Sin Meinung was, de Upverklärung
Set in de Swinfleisch-Speck-Vertehrung,
Un hadd ein seggt tau Benjaminen,
Dat de Upverklärung in den Mauscherstamm
Von Geld un noch wat anners kamm,
Taum Bispill von de Schapsrosinen,
Hei hadd mit Hand un Faut sick wehrt,
Hei wir von Swinfleisch upverklärt.